奉和梧守蔡希蘧留題石室
作者：郭祥正
朝代：宋

paragraphs: 疊石稜層萬尋碧，老仙自作琉璃宅。
翛然一徑出人寰，北斗三臺無咫尺。
大巖杳杳吞滄溟，小竇疏疏吐朝日。
芙蓉羃瀝乳成花，鱗鬣摧頹龍蜕骨。
危弦脆管遞仙飇，爛錦輕綃變雲物。
二李能書玉鈕懸，僭鋹未是真王質。
人亡國變今幾年，唯有文章記崷崒。
勝游况遇中郎孫，詩擬杜陵相彷彿。
洪河噴作三門流，突騎長驅五千匹。
令人驚嗟但縮手，近世雄豪無此筆。
不唯險韻難追攀，學道輸君先得一。